A francia államfő szerint egész Európát támadták meg Brüsszelben, és a fenyegetés komolyságának megfelelő lépéseket kell tennie a kontinensnek. Francois Hollande emlékeztetett: hazája is merényletek helyszíne volt tavaly januárban és novemberben, és fáradhatatlanul folytatja harcát a kül- és belföldi terrorizmussal szemben.

A francia kormány válságtanácskozást tartott a brüsszeli merényletek miatt, mely után Bernard Cazeneuve belügyminiszter közölte: az ország még mindig “nagyon nagy” biztonsági fenyegetéssel néz szembe, és azzal a felhívással fordult a többi európai uniós tagországhoz, hogy erősítsék meg közös terrorellenes küzdelmüket. Figyelmeztetett, hogy nagyon komoly biztonsági intézkedések lesznek életben a nyáron Franciaországban rendezett labdarúgó Európa-bajnokság idején.

Manuel Valls miniszterelnök azt mondta a tanácskozás után: „Hadban állunk, és ebben a háborúban mindenkit mozgósítani kell”.